หุ้นไทยแข็งโป๊ก หลุด1,200ยากกำไร-ดีอียูฉลุย
หุ้นไทยแกร่งเกินคาด เชื่อแกว่งในกรอบ 12,00-1,240 จุด จน บจ.เปิดกำไรครบ ก่อนปรับฐาน 3-5%
9 พ.ค. 2555

หุ้นไทยแกร่งเกินคาด เชื่อแกว่งในกรอบ 12,00-1,240 จุด จน บจ.เปิดกำไรครบ ก่อนปรับฐาน 3-5%
ตลาดหุ้นไทยทำเซอร์ไพรส์ เปิดวันที่ 8 พ.ค.ที่ผ่านมา ดัชนีไม่ได้ดิ่งลงเหวอย่างที่กังวลกัน โดยระหว่างวันลงไปลึกที่สุดแค่ 7.98 จุด ก่อนเด้งขึ้นอย่างรวดเร็วและสามารถปิดที่ระดับ 1,231.04 จุด บวก 3.63 จุด ท่ามกลางมูลค่าการซื้อขายหนาแน่น 35,487.54 ล้านบาท และต่างชาติยังคงซื้อต่อเนื่อง 268 ล้านบาท 
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล บริษัทหลักทรัพย์ ไทยพาณิชย์ เปิดเผยว่า ดัชนีหุ้นไทยเพิ่มขึ้นอย่างแข็งแกร่ง เนื่องจากมีผลการดำเนินงานไตรมาสแรกปีนี้เข้ามาหนุน ขณะที่ตลาดหุ้นยุโรปเริ่มทรงตัว 
นายสุกิจ กล่าวว่า การลงทุนในช่วงนี้ยังอยู่ในระยะปลอดภัย ไม่น่าจะมีปัจจัยลบเข้ามาฉุดให้ดัชนีหลุดระดับ 1,200 จุด คาดว่าจะเคลื่อนไหวในกรอบ 1,200-1,240 จุด ไปจนกว่าการประกาศงบไตรมาสแรกสิ้นสุดลง หลังจากนั้นหากไม่มีปัจจัยใหม่อาจเข้าสู่ช่วงปรับฐานในระดับ 3-5%
สำหรับกลยุทธ์ลงทุนระยะสั้น แนะนำให้เลือกซื้อหุ้นที่ยังไม่รับข่าวกำไรไตรมาสแรก เช่น อสังหาริมทรัพย์ ปิโตรเคมี และกลุ่มสื่อสาร
ด้านบริษัท ซีพี ออลล์ (CPALL) เปิดผลงานไตรมาสแรกปีนี้กำไรสุทธิ 2,758 ล้านบาท เพิ่มขึ้น 32% แต่บริษัท ศุภาลัย (SPALI) กลับแย่ลง 63% เหลือกำไรสุทธิเพียง 264 ล้านบาท